《浮沤篇同宗室塞晓亭阁学赋》
清代·刘纶

铜虬咽清昼，骤雨鸣溅溅。揽衣循广墀，寂照生寒烟。

乍疑玉女箭，当窗逞骈阗。旋讶鲛妾珠，入掌争蝉联。

因风倏变现，幻影相夤缘。我闻香海潮回一弹指，三山浮动惊顽仙。

以无明故作水观，画空得界成中边。本来无受讵有触，物间之物圆间圆。

针锋粟颗绝思议，印可未得知闻悬。妙手烦公碎虚白，覆杯涤尽坳堂砖。

晶帘高轴玉壶净，照座但有真如篇。

作者简介：（ 1711—1773）江苏武进人，字奋涵，号绳庵。乾隆元年以廪生举鸿博，授编修。官至文渊阁大学士，兼工部尚书。与刘统勋有“南刘北刘”之称。卒谥文定。工诗古文。有《绳庵内外集》。